ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ P-1917/98

υποβολή: Graham Watson (ELDR) προς την Επιτροπή

(11 Ιουνίου 1998)

Θέμα: Προσφορά εξαγοράς του οίκου πλειστηριασμών Christie's

Προτίθεται η Επιτροπή να διεξάγει έρευνα σχετικά με την πρόταση του γάλλου επενδυτή François Pinault να εξαγοράσει τον βρετανικό οίκο πλειστηριασμών Christie's;

Όπως και με τις υπόλοιπες εξαγορές του κ. Pinault, ο Christie's θα περιέλθει από δημόσια σε ιδιωτική ιδιοκτησία. Μήπως το γεγονός αυτό ανησυχεί την Επιτροπή;

Απάντηση του κ. Van Miert εξ ονόματος της Επιτροπής

(30 Ιουνίου 1998)

Η Επιτροπή γνωρίζει για τη δημόσια προσφορά από την Artemis, την επενδυτική εταιρία του κ. François Pinault, για την απόκτηση δικαιώματος ιδιοκτησίας των μετοχών του βρετανικού οίκου πλειστηριασμών Christie's που δεν κατέχει ήδη. Το διοικητικό συμβούλιο του Christie's συνέστησε την προσφορά στους μετόχους του.

Η Επιτροπή διερευνά, βάσει του κανονισμού του Συμβουλίου (ΕΚ) 4064/89(1) όπως τροποποιήθηκε - τον επονομαζόμενο Κανονισμό για τις συγκεντρώσεις επιχειρήσεων - όλες τις συγχωνεύσεις και εξαγορές που έχουν ως αποτέλεσμα συγκεντρώσεις ευρωπαϊκών διαστάσεων όπως ορίζονται στον κανονισμό, ο οποίος τις εξετάζει βάσει του κύκλου εργασιών. Οι πράξεις αυτές εφαρμόζονται μόνο αφού κοινοποιηθούν στην Επιτροπή με πλήρεις λεπτομέρειες και προβλέπονται ποινές για παράλειψη κοινοποίησης. Η Επιτροπή εξετάζει τις κοινοποιηθείσες πράξεις για να αξιολογήσει την συμφωνία τους με την κοινή αγορά. Η Επιτροπή καλείται να κηρύσσει ασυμβίβαστες με την κοινή αγορά τις συγκεντρώσεις που δημιουργούν ή ενισχύουν δεσπόζουσα θέση με αποτέλεσμα να παρακωλύεται σε σημαντικό βαθμό ο ουσιαστικός ανταγωνισμός στην κοινή αγορά ή σε σημαντικό τμήμα της και να τις απαγορεύει εκτός εάν τροποποιηθούν και καταστούν συμβατές με την κοινή αγορά.

Εάν μπορεί να διενεργηθεί μία τέτοια έρευνα ή όχι στην παρούσα περίπτωση εξαρτάται, ωστόσο, από το αν η συγκέντρωση πληροί τα κριτήρια σχετικά με τον κύκλο εργασιών που τίθενται στον κανονισμό. Σύμφωνα με τα στοιχεία που έχουμε λάβει, ωστόσο, δεν τα πληροί.

Εάν οι μετοχές μια εταιρίας παραμένουν δημόσια εισαγμένες σε χρηματιστήριο μετά από την αλλαγή ιδιοκτησίας αυτό δεν φαίνεται κατά κανόνα να έχει μεγάλο - ή και καθόλου -αντίκτυπο στον ανταγωνισμό στις αγορές αγαθών και υπηρεσιών στις οποίες δρα η εταιρεία αυτή. Κατά συνέπεια, δεν είναι πιθανό να έχει αντίκτυπο στις αποφάσεις ως προς τη συμβατότητα.

(1) ΕΕ L 395 της 30.12.1989.
ΓΡΑΠΤΗ ΕΡΩΤΗΣΗ E-1470/98

υποβολή: Nel van Dijk (V) προς την Επιτροπή

(13 Μαΐου 1998)

Θέμα: Ενημέρωση της έκθεσης για τη λειτουργία του ελέγχου διασφαλίσεων της ΕΥΡΑΤΟΜ 1991-1992

Η "έκθεση για τη λειτουργία του ελέγχου διασφαλίσεων της ΕΥΡΑΤΟΜ 1991-1992"(1) ήταν η τελευταία που υποβλήθηκε στο Ευρωπαϊκό Κοινοβούλιο και τέθηκε στη διάθεση του κοινού;

Μετά το 1992, η Επιτροπή σταθερή "στην πρόθεσή της να υποβάλλει παρόμοια έκθεση λειτουργίας σε διετή βάση"(2).

Εάν ναι, προτίθεται η Επιτροπή να υποβάλει στο Ευρωπαϊκό Κοινοβούλιο τις εκθέσεις λειτουργίας που καλύπτουν την περίοδο 1993-1996 και να τις θέσει στη διάθεση του κοινού;

Εάν όχι, για ποιό λόγο άλλαξε γνώμη η Επιτροπή;

Απάντηση του κ. Παπουτσή εξ ονόματος της Επιτροπής

(13 Ιουλίου 1998)

Η Επιτροπή επιβεβαιώνει ότι η έκθεση που καλύπτει την περίοδο 1991-1992 (δημοσιεύθηκε το 1994) ήταν η τελευταία που υποβλήθηκε στο Κοινοβούλιο και δημοσιοποιήθηκε.

Η Επιτροπή συντάσσει έκθεση για την λειτουργία των διασφαλίσεων Euratom, η οποία καλύπτει την περίοδο 1993-1997, και την οποία αφενός θα υποβάλει στο Κοινοβούλιο και αφετέρου θα δημοσιοποιήσει.

(1) COM(94)282 τελικό, 6 Ιουνίου 1994.

(2) COM(94)282 τελικό, 6 Ιουνίου 1994, Αιτιολογική έκθεση.
ΓΡΑΠΤΗ ΕΡΩΤΗΣΗ E-1579/98

υποβολή: Daniel Varela Suanzes-Carpegna (PPE) προς την Επιτροπή

(25 Μαΐου 1998)

Θέμα: Βιομηχανία σχιστολίθου και διεύρυνση

Στην ανακοίνωσή της σχετικά με τη διαχείριση των προτιμησιακών δασμολογικών καθεστώτων (COM(97)402 τελικό) η Επιτροπή αναφέρει (σελ. 9 και 22) ότι η Κοινότητα, από τις αρχές της δεκαετίας του 70, προετοιμάζει τις νέες προσχωρήσεις με τη διαπραγμάτευση εμπορικών συμφωνιών που επιτρέπουν την προοδευτική καθιέρωση ελεύθερων συναλλαγών ως προοίμιο της ένταξης νέων κρατών μελών και που προβλέπουν προτιμησιακά δασμολογικά καθεστώτα. Σύμφωνα με την ανακοίνωση αυτή, η πίεση που ασκείται σε αυτά τα καθεστώτα αυξάνει διαρκώς τα τελευταία έτη λόγω της αναγκαίας επέκτασης και ενίσχυσης των προτιμησιακών μέτρων σε σχέση με τις υποψήφιες για ένταξη χώρες.

Θα μπορούσε η Επιτροπή να μας πληροφορήσει εάν η Ευρωπαϊκή Ένωση εισάγει σχιστόλιθο από τις χώρες που είναι υποψήφιες για ένταξη και, σε καταφατική περίπτωση, εάν οι εμπορικές συμφωνίες που έχουν συναφθεί με τις εν λόγω χώρες προβλέπουν προτιμησιακά δασμολογικά καθεστώτα τα οποία καλύπτουν τις εισαγωτές σχιστολίθου;

Εάν ναι, θα μπορούσε επίσης η Επιτροπή να μας αναφέρει ποιο είναι το προτιμησιακό περιθώριο και ο δασμολογικός συντελεστής που εφαρμόζεται στο σχιστόλιθο που προέρχεται από τις υποψήφιες προς ένταξη χώρες στο πλαίσιο των αντιστοίχων προτιμησιακών δασμολογικών καθεστώτων, καθώς και ποια είναι η προβλεπόμενη μελλοντική εξέλιξη και τροποποίησή τους;
ΓΡΑΠΤΗ ΕΡΩΤΗΣΗ E-1282/98

υποβολή: Alexandros Alavanos (GUE/NGL) προς την Επιτροπή

(29 Απριλίου 1998)

Θέμα: Ραδιενεργά απόβλητα στον ποταμό Νέστο

Σύμφωνα με βουλγαρικά κέντρα έρευνας, στα νερά του ποταμού Νέστου, στην βουλγάρικη πλευρά σε περιοχές όπου λειτουργούσαν παλαιότερα ορυχεία εξόρυξης ουρανίου, μετρήθηκαν συγκεντρώσεις ουρανίου και ραδίου, σε ποσότητες 2,5 φορές πάνω από τα επιτρεπτά όρια.

Ερωτάται η Επιτροπή:

1. ποιες πληροφορίες μπορεί να αντλήσει από την βουλγάρικη πλευρά για τις αποθέσεις αποβλήτων στην περιοχή,

2. ποια μέτρα προτίθεται να αναλάβει ώστε να εξαλειφθούν οι κίνδυνοι για την Βουλγαρία αλλά και για την Ελλάδα από την οποία διέρχεται ο ποταμός και

3. εάν μπορεί να συλλέξει πληροφορίες για την αποθήκευση ραδιενεργών καταλοίπων από τη λειτουργία των αντιδραστήρων στην Βουλγαρία, που παλαιότερα διοχετεύονταν στην Ρωσία.

Απάντηση της κυρίας Bjerregaard εξ ονόματος της Επιτροπής

(10 Ιουλίου 1998)

Το έργο που έχει ως αντικείμενο την άρση κάθε είδους δυσλειτουργιών αναφορικά με τις εξορυκτικές δραστηριότητες στις χώρες της κεντροανατολικής Ευρώπης -- έργο υπαγόμενο στο πρόγραμμα PHARE -- αποσκοπεί στη δημιουργία βάσεως δεδομένων η οποία θα καλύπτει όλες τις υπόψη χώρες, μεταξύ των οποίων και τη Βουλγαρία, και στην υλοποίηση κατάλληλων πιλοτικών έργων άρσης των δυσλειτουργιών αναφορικά με την εξόρυξη ουρανίου. Μέχρι το καλοκαίρι του 1997 είχε δημιουργηθεί μια πλήρης βάση δεδομένων, που κάλυπτε όλες τις προβληματικές περιπτώσεις εξόρυξης ουρανίου στις εν λόγω χώρες. Ως αποτέλεσμα, είναι πλέον γνωστά τα περιβαλλοντικά προβλήματα τα συνδεόμενα με 450 χώρους απόρριψης πετρωμάτων και μεταλλευμάτων που προέρχονται από δραστηριότητες εξόρυξης ουρανίου στη Βουλγαρία, προβλήματα τα οποία όμως δυστυχώς πόρρω απέχουν από την επίλυσή τους. Προς το παρόν, το μόνο που μπορεί να κάνει η Επιτροπή σχετικά με τη μόλυνση του ποταμού Νέστου είναι να επιστήσει την προσοχή των βουλγαρικών αρχών επί του θέματος.

Η συμφωνία μεταφοράς φορτίων εξαντλημένου πυρηνικού καυσίμου στην πρώην Ένωση Σοβιετικών Σοσιαλιστικών Δημοκρατιών καταγγέλθηκε μονομερώς από τη ρωσική πλευρά το 1989. Οι συμβατικοί όροι επανεξεργασίας του εξαντλημένου καυσίμου βρίσκονται υπόαναθεώρηση. Υπεγράφη όμως πρόσφατα τετραμερής διεθνής συμφωνία μεταξύ Βουλγαρίας, Ρωσίας, Ουκρανίας και Μολδαβίας για τη μεταφορά του εξαντλημένου πυρηνικού καυσίμου του αντιδραστήρα VVER-440 από το Κοζλοντούι στη Ρωσία. Τα υψηλής ραδιενέργειας απόβλητα που θα προκύπτουν από την επανεξεργασία του εξαντλημένου καυσίμου θα επιστρέφονται στη Βουλγαρία. Το εξαντλημένο καύσιμο του αντιδραστήρα VVER-1000 θα παραμένει στη Βουλγαρία. Οι δεξαμενές εξαντλημένου καυσίμου στον πυρηνικό σταθμό ηλεκτροπαραγωγής του Κοζλοντούι είναι σχεδόν πλήρεις, και το εξαντλημένο καύσιμο αποτίθεται τώρα σε μια προσωρινή εγκατάσταση αποθήκευσης σε υγρό περιβάλλον ("υγρή αποθήκευση") μακριά από τον αντιδραστήρα. Η χωρητικότητα αυτής της εγκατάστασης αρκεί ακόμη για μια πενταετία τουλάχιστον. Μετά το 2000 ενδέχεται να κατασκευαστεί κοντά στον σταθμό μια νέα εγκατάσταση "ξηρής αποθήκευσης", άπαξ και ληφθούν πρόσθετα μέτρα για πυκνότερη διευθέτηση των στοιχείων εξαντλημένου καυσίμου στις δεξαμενές που ήδη υπάρχουν.
ΓΡΑΠΤΗ ΕΡΩΤΗΣΗ E-1697/98

υποβολή: Kirsi Piha (PPE) προς την Επιτροπή

(29 Μαΐου 1998)

Θέμα: Τερματισμός της λειτουργίας του πυρηνικού σταθμού παραγωγής ενέργειας στο Τσερνομπίλ

Το έργο του τερματισμού της λειτουργίας του πυρηνικού σταθμού του Τσερνομπίλ μέχρι το έτος 2000 χρηματοδοτείται, λόγω της μεγάλης σημασίας του για την ασφάλεια των πολιτών της Ένωσης, με κοινοτικούς πόρους. Για την διευθέτηση των προβληματικών καταστάσεων οι οποίες έχουν προκληθεί από τους αντιδραστήρες του Τσερνομπίλ έχουν, μέχρι σήμερα, χρησιμοποιηθεί πόροι που προέρχονται, μεταξύ άλλων, από τις πιστώσεις που έχουν εγκριθεί για την Ουκρανία στο πλαίσιο του προγράμματος Tacis.

Ποιο είναι το συνολικό ύψος των ποσών που διατέθηκαν από τις πιστώσεις του προγράμματος Tacis, το 1997, για έργα τα οποία αποβλέπουν στον τερματισμό της λειτουργίας - όχι στη βελτίωση της κατάστασης των αντιδραστήρων - του πυρηνικού σταθμού του Τσερνομπίλ; Έχουν διατεθεί κονδύλια με στόχο τη συνέχιση της λειτουργίας των αντιδραστήρων;

Απάντηση του κ. van den Broek εξ ονόματος της Επιτροπής

(1 Ιουλίου 1998)

Η Επιτροπή έχει διαθέσει τους πόρους του προγράμματος Tacis για τα παρακάτω προγράμματα που σχετίζονται άμεσα με το κλείσιμο του εργοστασίου του Τσερνομπίλ:

- προετοιμασία των επιχειρήσεων αποξήλωσης για τις μονάδες 1-3 (1,5 εκατ. ECU);

- εκτίμηση των περιβαλλοντικών επιπτώσεων της αποξήλωσης του εργοστασίου του Τσερνομπίλ (0,04 εκατ.ECU);

- βοήθεια για την εφαρμογή της αποξήλωσης των μονάδων 1-3 του πυρηνικού σταθμού του Τσερνομπίλ (5,5 εκατ. ECU);

- σχεδίαση και κατασκευή των εγκαταστάσεων που αποβλέπουν στην ανάκτηση, επιλογή και επεξεργασία των αποβλήτων χαμηλού και ενδιαμέσου επιπέδου ραδιενέργειας που προκύπτουν από την αποξήλωση των μονάδων 1-3 (33 εκατ. ECU);

- σχεδίαση και κατασκευή χώρου εναπόθεσης αποβλήτων χαμηλού και ενδιαμέσου επιπέδου ραδιενέργειας (5,5 εκατ. ECU);

- σχεδίαση και έναρξη λειτουργίας μιας υπηρεσίας επιχειρηματικής ανάπτυξης στο Σλάβουτιτς/Τσερνομπίλ (0,35 εκατ. ECU);

Δεν έχουν χρησιμοποιηθεί κονδύλια του προγράμματος Tacis με σκοπό την συνέχιση της χρήσης των αντιδραστήρων.
ΓΡΑΠΤΗ ΕΡΩΤΗΣΗ E-1788/98

υποβολή: Angela Sierra González (GUE/NGL) , Laura González Álvarez (GUE/NGL) και Pedro Marset Campos (GUE/NGL) προς την Επιτροπή

(11 Ιουνίου 1998)

Θέμα: Ηλεκτρικές γραμμές υψηλής τάσης και επιπτώσεις στην υγεία

Πολυάριθμες κοινωνικές ενώσεις (συνοικιακές, οικολογικές, κλπ.) έχουν καταγγείλει κατά τα τελευταία έτη τις επιπτώσεις που προκύπτουν στην υγεία από ηλεκτρομαγνητικά πεδία που προέρχονται από την εγκατάσταση ηλεκτρικών γραμμών υψηλής τάσης. Σε αυτές τις ενώσεις έχουν προστεθεί διάφορες ομάδες επιστημόνων που έχουν επιβεβαιώσει ότι οι ηλεκτρομαγνητικές ακτινοβολίες που προέρχονται από αυτές τις εγκαταστάσεις επηρεάζουν αρνητικά το ανθρώπινο σώμα.

Οι συνέπειες των μη ιονισμένων ηλεκτρομαγνητικών ακτινοβολιών έχουν επιβεβαιωθεί και από μελέτες που αποδεικνύουν ότι η έκθεση σε αυτές τις ακτινοβολίες εγκυμονεί κινδύνους για τη φυσική ακεραιότητα και την υγεία των ατόμων.

Ποιες είναι οι τελευταίες μελέτες για την ηλεκτρομαγνητική ρύπανση και τις συνέπειές της στην υγεία που διαθέτει η Επιτροπή;

Έχει εξετάσει η Επιτροπή την ανάγκη να συντάξει οδηγία σχετικά με τις συνέπειες των εν λόγω ακτινοβολιών στην εν γένει υγεία των πολιτών;

Θεωρεί η Επιτροπή επαρκή την υπάρχουσα νομοθεσία στην Κοινότητα, ειδικότερα δε στην Ισπανία, όσον αφορά την ασφάλεια των εγκαταστάσεων γραμμών υψηλής τάσης;

Απάντηση του κ. Flynn εξ ονόματος της Επιτροπής

(20 Ιουλίου 1998)

Η Επιτροπή παρακολουθεί διαρκώς τις έρευνες για τις διαπιστωμένες, καθώς και τις υποτιθέμενες, συνέπειες για την υγεία ανθρώπου από την έκθεση σε ηλεκτρομαγνητικά πεδία (EMF). Τα πεδία αυτά αποτελούν αντικείμενο πολλών ερευνητικών πρωτοβουλιών της Κοινότητας αλλά και διεθνών προσπαθειών όπως είναι το πρόγραμμα EMF της Παγκόσμιας Οργάνωσης Υγείας (ΠΟΥ). Η Επιτροπή δημοσίευσε το 1996 μια έκθεση όπου αναφέρονται όλες οι σχετικές μελέτες και διατάξεις με θέμα "Μη ιονίζουσα ακτινοβολία: πηγές, έκθεση και συνέπειες για την υγεία".

Η Επιτροπή έχει δώσει λεπτομερή πληροφόρηση για τις πρωτοβουλίες αυτές. Το θέμα επίσης έχει προκύψει σε πολλές αναφορές προς το Κοινοβούλιο και σε ερωτήσεις του Κοινοβουλίου, ειδικότερα στις γραπτές ερωτήσεις Ε-2630/97 της κας Angelilli(1), E-1387/97 της κας Baldi(2), E-510/96 του κ. Ford(3), E-2751/96 του κ. Bowe(4) και Ε-2087/96 της κας Billingham(5).

Η Επιτροπή υπέβαλε το 1993 πρόταση οδηγίας του Συμβουλίου περί των ελαχίστων προδιαγραφών ασφάλειας και υγείας που αφορούν την έκθεση των εργαζομένων σε κινδύνους οφειλόμενους στους φυσικούς παράγοντες(6), περιλαμβανομένων των προδιαγραφών για τον περιορισμό της έκθεσης των εργαζομένων σε μη ιονίζουσα ηλεκτρομαγνητική ακτινοβολία. Επιπλέον, η Επιτροπή πρότεινε πρόσφατα σύσταση του Συμβουλίου σχετικά με τον περιορισμό της έκθεσης του κοινού σε ηλεκτρομαγνητικά πεδία 0Hz- 300 GHz(7).

(1) ΕΕ C 102 της 3.4.1998.

(2) ΕΕ C 373 της 9.12.1997.

(3) ΕΕ C 173 της 17.6.1996.

(4) ΕΕ C 60 της 26.2.1997.

(5) ΕΕ C 356 της 25.11.1996.

(6) ΕΕ C 77 της 18.3.1993.

(7) COM(98)268 τελικό.
ΓΡΑΠΤΗ ΕΡΩΤΗΣΗ E-1583/98

υποβολή: Daniel Varela Suanzes-Carpegna (PPE) προς την Επιτροπή

(25 Μαΐου 1998)

Θέμα: Βιομηχανία σχιστολίθου και φραγμοί του διεθνούς εμπορίου

Στην απάντησή του, εξ ονόματος της Επιτροπής, στις γραπτές ερωτήσεις μου E-4009/97 και E-4011/97(1) ο Επίτροπος Sir Leon Brittan αναφέρει ότι η Επιτροπή έθεσε σε εφαρμογή το Νοέμβριο του 1996 μια πρωτοβουλία-στρατηγική για τις δυνατότητες πρόσβασης της κοινοτικής βιομηχανίας στις αγορές τρίτων χωρών και την επισήμανση και άρση των φραγμών στις κοινοτικές εξαγωγές. Στο πλαίσιο αυτό ο Επίτροπος καλεί τον τομέα του σχιστολίθου να συμμετάσχει ενεργώς στην εν λόγω πρωτοβουλία για την επισήμανση των φραγμών στον τομέα του διεθνούς εμπορίου.

Θα μπορούσε η Επιτροπή να μας πληροφορήσει σε τί ακριβώς συνίσταται η προειρημένη πρωτοβουλία, σε τί στάδιο εφαρμογής βρίσκεται σήμερα και ποιά συγκεκριμένη διαδικασία πρέπει να ακολουθηθεί για τη συμμετοχή σε αυτή της βιομηχανίας σχιστολίθου;

(1) ΕΕ C 196 της 22.6.1998, σελ. 56.
ΓΡΑΠΤΗ ΕΡΩΤΗΣΗ E-1826/98

υποβολή: Karl-Heinz Florenz (PPE) προς την Επιτροπή

(12 Ιουνίου 1998)

Θέμα: Απαγόρευση των PVC σε δήμους και κοινότητες της Γερμανίας

Εδώ και αρκετό καιρό πολλοί δήμοι και κοινότητες της Γερμανίας μποϊκοτάρουν τα προϊόντα που περιέχουν πολυβινυλχλωρίδια. Τα PVC, λόγω των πολλών εφαρμογών τους, χρησιμοποιούνται και στα οικοδομικά υλικά. Η χρήση τους στον οικοδομικό τομέα υπερβαίνει το 50 % της αγοράς στην Κοινότητα.

Οι γερμανικοί δήμοι και κοινότητες συνιστούν να μην κατασκευάζονται πλέον προϊόντα που περιέχουν PVC. Κατά τη σύναψη δημοσίων συμβάσεων, δηλαδή κυρίως κατασκευαστικών έργων, η ανάθεση των έργων πραγματοποιείται μόνον εάν χρησιμοποιούνται υλικά χωρίς PVC. Στην πράξη αυτό ισοδυναμεί με "απαγόρευση σε επίπεδο δήμων και κοινοτήτων" όλων των προϊόντων που περιέχουν PVC.

Γνωρίζει η Επιτροπή το γεγονός αυτό και πώς εκτιμά την πρακτική αυτή, δεδομένου ότι αφενός ο οικοδομικός τομέας κατέχει σημαντική θέση στην οικονομία και αφετέρου οι θέσεις εργασίας που σχετίζονται με την παραγωγή των PVC κινδυνεύουν από μία τέτοια απαγόρευση;
ΓΡΑΠΤΗ ΕΡΩΤΗΣΗ E-2534/98

υποβολή: Graham Mather (PPE) προς την Επιτροπή

(1 Σεπτεμβρίου 1998)

Θέμα: Τιμές αυτοκινήτων στην ΕΕ

Απαντώντας σε προηγούμενη ερώτησή μου (Ε-1851/98(1)) η Επιτροπή δήλωσε ότι "έχει αντιμετωπίσει πολλές διαμαρτυρίες από μεμονωμένους καταναλωτές σχετικά με την αγορά δεξιοτίμονων αυτοκινήτων".

1. Συνολικά, πόσες παρόμοιες διαμαρτυρίες έχει δεχθεί η Επιτροπή κατά την τελευταία πενταετία;

2. Σε ποια κράτη μέλη αναφέρονται οι διαμαρτυρόμενοι και πόσες διαμαρτυρίες έγιναν ανά κράτος μέλος κατά την ίδια χρονική περίοδο;

3. Σε ποιες εταιρείες αναφέρονται οι διαμαρτυρόμενοι και πόσες διαμαρτυρίες έγιναν ανά εταιρεία κατά την ίδια χρονική περίοδο;

4. Έχει η Επιτροπή πραγματοποιήσει εκτίμηση του όγκου των πωλήσεων που επηρεάστηκαν από την δυσκολία που αντιμετώπισαν για την αγορά αυτοκινήτου οι βρετανοί καταναλωτές, σε άλλο κράτος μέλος;

Απάντηση του κ. Van Miert εξ ονόματος της Επιτροπής

(15 Σεπτεμβρίου 1998)

1. Καταγγελίες σχετικά με την αγορά δεξιοτίμονων αυτοκινήτων οχημάτων (RHD) απορρέουν μόνον από τα μέσα του 1997. Από τότε, περίπου 250 μεμονωμένοι καταναλωτές ήρθαν σε επαφή με την Επιτροπή.

2. Το μεγαλύτερο μέρος των καταγγελιών αφορά την Ολλανδία και το Βέλγιο. Μικρότερος αριθμός αφορά τη Γερμανία, τη Γαλλία και την Ισπανία.

3. Ο μεγαλύτερος αριθμός των καταγγελιών αφορά την Volkswagen που ακολουθείται από την Mercedes-Benz και σε μικρότερο βαθμό τη Rover, την BMW, την Audi και την Peugeot/Citroλn. Μικρός αριθμός καταγγελιών αφορά τους ιάπωνες κατασκευαστές αυτοκινήτων και ιδίως τη Honda, τη Subaru και τη Mitsubishi.

4. Λόγω του γεγονότος ότι οι βρετανοί καταναλωτές ενημερώνουν την Επιτροπή μόνο στις περιπτώσεις που έχουν προβλήματα, η Επιτροπή δεν γνωρίζει πόσες επιτυχείς παράλληλες εισαγωγές αυτοκινήτων RHD πραγματοποιήθηκαν. Πάντως, βάσει των στοιχείων που υποβλήθηκαν από τρεις μεγάλους κατασκευαστές, απορρέει αύξηση των παράλληλων εισαγωγών αυτοκινήτων οχημάτων RHD το 1997/1998.

Όπως αναφέρθηκε στην γραπτή απάντηση της Επιτροπής προς προγενέστερη ερώτηση του Αξιότιμου Μέλους με αριθμό Ε-1851/98, ορισμένοι κατασκευαστές αυτοκινήτων οχημάτων στην Ευρώπη πρόβλεψαν τηλεφωνικές γραμμές για τους καταναλωτές που συνάντησαν προβλήματα προσπαθώντας να αγοράσουν αυτοκίνητο στο εξωτερικό. Η Επιτροπή αναμένει αποτελέσματα σχετικά με τον τρόπο λειτουργίας αυτών των "απευθείας γραμμών" και θα κρατήσει ενήμερο το Αξιότιμο Μέλος για την πρόοδο που σημειώνεται στον τομέα αυτό.

(1) ΕΕ C 13 της 18.1.1999.
ΓΡΑΠΤΗ ΕΡΩΤΗΣΗ αρ θ. 1907/98 του Daniel VARELA SUANZES- CARPEGNA προς την Επ τροπή. Ευρωπαiκή Χωροταξική Πολιτική και Διαρθρωτικά Ταμεία



Επίσημη Εφημερίδα αριθ. C 050 της 22/02/1999 σ. 0112



ΓΡΑΠΤΗ ΕΡΩΤΗΣΗ E-1907/98 υποβολή: Daniel Varela Suanzes-Carpegna (PPE) προς την Επιτροπή (16 Ιουνίου 1998) Θέμα: Ευρωπαïκή Χωροταξική Πολιτική και Διαρθρωτικά Ταμεία Θα μπορούσε η Επιτροπή να μας διαβιβάσει τον κατάλογο όλων των προγραμμάτων πιλότων όσον αφορά την χωροταξία που συγχρηματοδοτήθηκαν από την Ευρωπαϊκή Επιτροπή στο πλαίσιο του άρθρου 10 του ΕΤΠΑ μέχρι σήμερα, καθώς και των προγραμμάτων που πρόκειται να χρηματοδοτηθούν μέχρι το τέλος της περιόδου προγραμματισμού, διευκρινίζοντας τις δικαιούχες περιοχές, το συνολικό κόστος εκτέλεσης και το ποσοστό κοινοτικής χρηματοδότησης;
ΓΡΑΠΤΗ ΕΡΩΤΗΣΗ E-2257/98

υποβολή: Miguel Arias Cañete (PPE) προς την Επιτροπή

(22 Ιουλίου 1998)

Θέμα: ΕΓΤΠΕ - Τμήμα Εγγυήσεων στο Βέλγιο, 1986-1995

Μπορεί η Επιτροπή να αναφέρει ποιό είναι το συνολικό ποσό που έλαβε το Βέλγιο κατά τα έτη 1986 έως 1995, από το ΕΓΤΠΕ - Τμήμα Εγγυήσεων,:

- διευκρινίζοντας και την κατανομή κατά κεφάλαια (ποώδεις καλλιέργειες, ζάχαρη, μεταξωτά υφάσματα και μεταξοσκώληκες, άλλοι τομείς ή φυτικά προϊόντα, αμπελοοινικός τομέας, καπνός, γάλα και γαλακτοκομικά προϊόντα, βόειο, πρόβειο, αίγειο και χοιρινό κρέας, αυγά και πουλερικά, λοιπά μέτρα ζωικής παραγωγής, επιστροφές για επεξεργασμένα γεωργικά προϊόντα, επιστροφές για επισιτιστική βοήθεια της ΕΕ, διανομή γεωργικών προϊόντων σε αναξιοπαθούντες, συνοδευτικά μέτρα, μέτρα ανάπτυξης της υπαίθρου εν σχέσει προς τη λειτουργία των αγορών, άλλα μέτρα, εισοδηματικές ενισχύσεις και Ευρωπαϊκό Ταμείο εγγυήσεων Αλιείας);

- και την κατανομή κατά τρόπους (επιστροφές κατά την εξαγωγή, ενισχύσεις για την ανιστάθμιση των τιμών, ενισχύσεις με βάση την έκταση των καλλιεργειών, ενισχύσεις με βάση τον αριθμό των ζώων, επιδοτήσεις προσανατολισμού, ενισχύσεις προς την ιδιωτική αποθήκευση, απόσυρση και συναφείς ενέργειες, αντισταθμιστικά ποσά, συνοδευτικά μέτρα της μεταρρύθμισης της ΚΑΠ, και δαπάνες δημόσιας αποθήκευσης);
ΓΡΑΠΤΗ ΕΡΩΤΗΣΗ E-1569/98

υποβολή: Nel van Dijk (V) προς την Επιτροπή

(20 Μαΐου 1998)

Θέμα: Παραβιάσεις του Διεθνούς Κώδικα Συμπεριφοράς για τις βρεφικές τροφές

Έχει λάβει γνώση η Επιτροπή της πρόσφατης μελέτης σχετικά με τον τρόπο με τον οποίο οι παραγωγοί βρεφικών τροφών εφαρμόζουν το Διεθνή Κώδικα Συμπεριφοράς ο οποίος ρυθμίζει τη διάθεση των βρεφικών τροφών στην αγορά(1);

Σε ποιες ενέργειες προτίθεται να προβεί η Επιτροπή τώρα που κατέστη σαφές ότι οι εν λόγω παραγωγοί καταπατούν αναίσχυντα προς όφελός τους τις εν λόγω ρυθμίσεις;

Απάντηση του κ. Bangemann εξ ονόματος της Επιτροπής

(25 Ιουνίου 1998)

Παρακαλείται το Αξιότιμο Μέλος να ανατρέξει στην απάντηση την οποία έδωσε η Επιτροπή στη γραπτή του ερώτηση Ε-908/97(2) και στη γραπτή ερώτηση Ε-1355/97 της κας Maij-Weggen(3).

(1) Δημοσιευθείσα στο British Medical Journal (Βρετανικό Ιατρικό Περιοδικό).

(2) ΕΕ C 319 της 18.10.1997.

(3) ΕΕ C 391 της 23.12.1997.
ΓΡΑΠΤΗ ΕΡΩΤΗΣΗ E-2254/98

υποβολή: Miguel Arias Cañete (PPE) προς την Επιτροπή

(22 Ιουλίου 1998)

Θέμα: ΕΓΤΠΕ - Τμήμα Εγγυήσεων στην Ιρλανδία, 1986-1995

Μπορεί η Επιτροπή να αναφέρει ποιό είναι το συνολικό ποσό που έλαβε η Ιρλανδία κατά τα έτη 1986 έως 1995, από το ΕΓΤΠΕ - Τμήμα Εγγυήσεων,:

- διευκρινίζοντας και την κατανομή κατά κεφάλαια (ποώδεις καλλιέργειες, ζάχαρη, μεταξωτά υφάσματα και μεταξοσκώληκες, άλλοι τομείς ή φυτικά προϊόντα, αμπελοοινικός τομέας, καπνός, γάλα και γαλακτοκομικά προϊόντα, βόειο, πρόβειο, αίγειο και χοιρινό κρέας, αυγά και πουλερικά, λοιπά μέτρα ζωικής παραγωγής, επιστροφές για επεξεργασμένα γεωργικά προϊόντα, επιστροφές για επισιτιστική βοήθεια της ΕΕ, διανομή γεωργικών προϊόντων σε αναξιοπαθούντες, συνοδευτικά μέτρα, μέτρα ανάπτυξης της υπαίθρου εν σχέσει προς τη λειτουργία των αγορών, άλλα μέτρα, εισοδηματικές ενισχύσεις και Ευρωπαϊκό Ταμείο εγγυήσεων Αλιείας);

- και την κατανομή κατά τρόπους (επιστροφές κατά την εξαγωγή, ενισχύσεις για την ανιστάθμιση των τιμών, ενισχύσεις με βάση την έκταση των καλλιεργειών, ενισχύσεις με βάση τον αριθμό των ζώων, επιδοτήσεις προσανατολισμού, ενισχύσεις προς την ιδιωτική αποθήκευση, απόσυρση και συναφείς ενέργειες, αντισταθμιστικά ποσά, συνοδευτικά μέτρα της μεταρρύθμισης της ΚΑΠ, και δαπάνες δημόσιας αποθήκευσης);
ΓΡΑΠΤΗ ΕΡΩΤΗΣΗ E-1185/98

υποβολή: Richard Corbett (PSE) προς την Επιτροπή

(29 Απριλίου 1998)

Θέμα: Κανονισμοί ευθύνης του παραγωγού (Απορρίμματα Συσκευασίας)

Γνωρίζει η Επιτροπή τις δυσκολίες σχετικά με την εφαρμογή της Οδηγίας περί Συσκευασίας και Απορριμμάτων Συσκευασίας στο Ηνωμένο Βασίλειο, οι οποίες προκύπτουν από τα κριτήρια για την καταγραφή των Αναγνωρισμένων Ανακυκλωτών, και οι οποίοι έχουν δικαίωμα να εκδίδουν Σημειώματα Ανάκτησης Απορριμμάτων Συσκευασίας;

Συμφωνεί η Επιτροπή με το να μη λαμβάνονται υπόψη πλέον οι ανεξάρτητοι επεξεργαστές λυμάτων χαρτιού ως Αναγνωρισμένοι Ανακυκλωτές;

Αυτό δεν αποτελεί περιορισμό του εμπορίου, γεγονός το οποίο δεν επιβεβαιώνεται από τους όρους της Οδηγίας;

Απάντηση της κας Bjerregaard εκ μέρους της Επιτροπής

(15 Ιουνίου 1998)

Η Επιτροπή έχει γνώση των δυσκολιών εφαρμογής της οδηγίας 94/62/ΕΚ για τις συσκευασίες και τα απορρίμματα συσκευασίας(1) στο Ηνωμένο Βασίλειο, προκειμένου περί της εγκρίσεως των διαπιστευμένων επανεπεξεργαστών.

Η Επιτροπή εξετάζει τη συμβατότητα της οδηγίας με τα μέτρα ενσωμάτωσής της στη νομοθεσία του Ηνωμένου Βασιλείου. Στο πλαίσιο της εξέτασης αυτής θα μελετηθούν οι επιπτώσεις της εκ μέρους του Ηνωμένου Βασιλείου εφαρμογής της οδηγίας 94/62/ΕΚ στην εσωτερική αγορά.

Παρακαλείται το Αξιότιμο Μέλος του Κοινοβουλίου να διαβιβάσει τις τυχόν πληροφορίες σχετικά με το ζήτημα αυτό απευθείας στην Επιτροπή, ούτως ώστε αυτά να ληφθούν υπόψη στην εν λόγω εξέταση.

(1) ΕΕ L 365 της 31.12.1994.